b'\n_START_ARTICLE_\nSalamandra gegant de la Xina\n_START_SECTION_\nDistribuci\xc3\xb3 i h\xc3\xa0bitat\n_START_PARAGRAPH_\nAquesta esp\xc3\xa8cie \xc3\xa9s end\xc3\xa8mica dels rierols d\'aigua clara del curs alt de les zones boscoses i muntanyenques de l\'est de la Xina. Actualment es troba tamb\xc3\xa9 a basses i estanys a causa de la introducci\xc3\xb3 artificial. Prefereix els fons rocallosos, amb c\xc3\xb2dols grans, on li agrada amagar-se._NEWLINE_La salamandra gegant de la Xina \xc3\xa9s un animal mencionat a la literatura xinesa, al Cihai \xe8\xbe\xad\xe6\xb5\xb7 / \xe8\xbe\x9e\xe6\xb5\xb7 (xin\xc3\xa8s), "Mar de les paraules". Tot i que es troba oficialment sota protecci\xc3\xb3 oficial del govern de la Xina, aquesta salamandra gegant \xc3\xa9s una esp\xc3\xa8cie severament amena\xc3\xa7ada en el seu h\xc3\xa0bitat natural a causa de la p\xc3\xa8rdua i destrucci\xc3\xb3 d\'h\xc3\xa0bitat i tamb\xc3\xa9 a causa de la sobreexplotaci\xc3\xb3. Es pesca sovint perqu\xc3\xa8 es considera un \xc3\xa0pat molt delicat a la cuina de la Xina i perqu\xc3\xa8 es fa servir en la medicina tradicional xinesa.\n_START_SECTION_\nDescripci\xc3\xb3 i costums\n_START_PARAGRAPH_\n\xc3\x89s un animal gran i aplanat, que pot arribar als 180\xc2\xa0cm de llargada i els 60\xc2\xa0kg. de pes, tot i que ara pocs individus arriben a superar els 120\xc2\xa0cm. T\xc3\xa9 un cap gran, amb forma de pala. Els ulls s\xc3\xb3n petits i la pell arrugada, formant ondulacions als flancs de l\'animal. La cua \xc3\xa9s aplanada lateralment. El seu cos \xc3\xa9s marr\xc3\xb3 amb taques fosques, camuflant la salamandra gegant perfectament al seu entorn natural. El ventre t\xc3\xa9 una coloraci\xc3\xb3 grisenca._NEWLINE_\xc3\x89s un animal plenament aqu\xc3\xa0tic, tot i que t\xc3\xa9 cames. Viu al fons de l\'aigua reposant amb el ventre sobre les pedres i no puja gaire a la superf\xc3\xadcie. \xc3\x89s un animal nocturn i lent, de moviments ponderats. Normalment levita damunt del fons, ajudant-se amb les cames per caminar i estabilitzar-se. En cas d\'emerg\xc3\xa9ncia pot nedar prou eixeridament amb moviments poderosos de la cua per dist\xc3\xa0ncies curtes fins que ha trobat refugi o jutja que ha pasat el perill. Menja preferentment peixos, cucs, granotes i crancs de riu._NEWLINE_La femella pon uns 500 ous que s\xc3\xb3n vigilats per el mascle. Les larves eixen passats uns dos mesos i fan 3\xc2\xa0cm de llargada al moment de l\'eclosi\xc3\xb3. Duen br\xc3\xa0nquies externes i s\'alimenten preferentment de petits invertebrats._NEWLINE_La salamandra gegant de la Xina \xc3\xa9s un animal que suporta b\xc3\xa9 la captivitat, vivint fins a uns 60 anys en condicions favorables, per\xc3\xb2 \xc3\xa9s pr\xc3\xb2pia d\'aig\xc3\xbces fredes i no pot tolerar temperatures altes._NEWLINE_A Dahugou, Mong\xc3\xb2lia Interior, s\'han trobat f\xc3\xb2ssils vells de 165 millions d\'anys dels avantpassats d\'aquesta esp\xc3\xa8cie.'